Unie dreig met hofstappe as weermag nie studente heraanstelFoto ter illustrasie. (Foto: Potchefstroom Armed Forces Day, Facebook) Die SA Nasionale Weermagunie (Sanwu) het die weermag tot Maandag gegee om ŉ groep studente wat hy ontslaan het, weer aan te stel, of Sanwu gaan hom tot die hof wend. Die weermag het die 35 lede die afgelope week ingevolge ŉ administratiewe proses afgedank. Hulle was sedert verlede jaar mediese studente in Kuba, maar die weermag voer aan hulle was dáár vir langer as 30 dae afwesig en het dus die verdedigingswet en militêre dissiplinêre kode oortree. Volgens die weermag gaan hy geen swak dissipline in sy geledere duld nie en sal hy ingrypende stappe doen teen enige lid wat die weermag se aansien in oneer bring. “Om dié doel te bereik, word die weermag bestuur deur beginsels in die verdedigingswet en die dissiplinêre kode waaraan elke lid moet voldoen, óf die gevolge dra,” het die weermag in ŉ verklaring gesê. Pikkie Greeff, Sanwu se nasionale sekretaris, het gesê indien die weermag die lede afgedank het omdat hulle glo sonder verlof afwesig was, maak dieselfde wetgewing wat gebruik is om dít te doen, ook daarvoor voorsiening dat die hoof van die weermag vertoë teen die besluit moet oorweeg. Sanwu het genl. Solly Shoke, weermaghoof, 48 uur gegee om op sy versoek te reageer. Indien hy dit nie doen nie, gaan Sanwu waarskynlik ŉ dringende aansoek oor die kwessie by die hooggeregshof indien. Greeff het gesê die weermaglede is na Kuba gestuur om daar medies te studeer. Hulle is egter ná ŉ semester uit die universiteit gehaal en beveel om by die infanterieskool waar hulle gewoon het, klas te draf. Die instelling is nié ŉ geakkrediteerde mediese skool nie en die kursus wat hulle volg, word nie deur die Raad vir Gesondheidsberoepe van Suid‑Afrika erken nie. Alle mediese personeel én studente moet by die RGBSA registreer. Greeff het gesê toe die studente begin kapsie maak omdat die instelling nie geakkrediteer is nie, het hulle onder meer ŉ brief gekry waarin hulle van muitery beskuldig is. Volgens hom is die studente gedreig en selfs individueel ondervra. “Die weermag het hulle in diens geneem om dokters te word. Hoekom hulle uit die universiteit gehaal is, weet ons nou nog nie. Dis bisar en maak geen sin nie,” het Greeff gesê. Die groep het verlede naweek na Suid-Afrika teruggekeer. In sy verklaring sê die weermag hy het op verskeie maniere probeer om die lede se besware te besleg, maar dat hy uiteindelik geen ander keuse gehad het as om hulle te ontslaan nie.